युंका ने पहले पुलिस को छकाया फिर जला दिया पेट्रोलियम मंत्री का पुतला
भास्कर संवाददाता| बैकुंठपुर
रसोई गैस की कीमत 85 रुपए बढ़ाए जाने के निर्णय के विरोध में कोरिया युवा कांग्रेस कार्यकर्ताओं ने 4 मार्च की दोपहर बैठक रखी। बैठक में घड़ी चौक में धरना प्रदर्शन व पेट्रोलियम मंत्री का पुतला दहन करने का निर्णय लिया गया।
इसकी जानकारी होते ही पुलिस प्रशासन मौके पर पहुंच गया। शाम 4 बजे जैसे ही कुछ युकां कार्यकर्ता प्रधानमंत्री का पुतला लेकर मौके पर पहुंचे पुलिस ने उनसे उसे छीनने का प्रयास किया पर युवकों ने भागते हुए ही पुतले में आग लगा दी और उसे सड़क पर छोड़ दिया। गौरतलब है कि केंद्रीय पेट्रोलियम मंत्री धर्मेंद्र प्रधान ने दो दिन पहले ही रसोई गैस के दाम 85 रुपए बढ़ाए जाने की घोषणा की है। प्रदर्शन के दौरान कोरिया प्रभारी विपिन मिश्रा, जिलाध्यक्ष संजीव सिंह, ब्लाक कांग्रेस कमेटी अध्यक्ष अजय सिंह, मनराखन शर्मा, जिला महासचिव नागेश्वर यादव, सुजीत सोनी, पार्षद जगदीश मधुरकर, मनेंद्रगढ़ विधानसभा अध्यक्ष संदीप सोनवानी, शिवांक जैन, जिला महासचिव राकेश कुल्हरी, कुलदीप आदि उपस्थित थे।
घड़ी चौक में पेट्रोलियम मंत्री का पुतला दहन करते युंकाई।
hin_Deva bho_Deva hin_Deva hin_Deva bho_Deva